PREDKLADACIA SPRÁVA

Podľa ustanovenia § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení zákona č. 399/2015 Z. z. a podľa článku 32 Legislatívnych pravidiel vlády Slovenskej republiky, predkladá Ministerstvo kultúry Slovenskej republiky (ďalej len „ministerstvo kultúry“) návrh poslancov Národnej rady Slovenskej republiky Karola Farkašovského, Romana Michelka, Andreja Danka a Milana Garaja na vydanie zákona, ktorým sa mení zákon č. 385/2008 Z. z. o Tlačovej agentúre Slovenskej republiky a o zmene niektorých zákonov v znení neskorších predpisov (tlač 1365) (ďalej len „poslanecký návrh zákona“).
Ministerstvo kultúry k predloženému poslaneckému návrhu zákona uvádza:

Všeobecne
Cieľom poslaneckého návrhu zákona je posilnenie zákonom určeného financovania Tlačovej agentúry Slovenskej republiky (ďalej len „tlačová agentúra“). 
Predkladatelia poslaneckým návrhom zákona sledujú zabezpečenie stabilnejšieho finančného zabezpečenia výkonu tej časti činnosti tlačovej agentúry, ktorá je zákonom vymedzená ako služba vo verejnom záujme. Kvalita verejného spravodajského servisu je priamo závislá od schopnosti tlačovej agentúry dlhodobo zabezpečovať odborné, personálne, regionálne, zahraničné a technické kapacity potrebné na plnenie jej zákonných úloh. Nedostatočný rozsah stabilného financovania môže oslabovať schopnosť verejnoprávnej informačnej inštitúcie plniť tieto úlohy v požadovanej kvalite, rozsahu a časovej dostupnosti.
Cieľom návrhu zákona je podľa dôvodovej správy vytvoriť silnejší a predvídateľnejší finančný rámec pre výkon služby verejnosti v oblasti spravodajstva bez zásahu do obsahovej nezávislosti tlačovej agentúry. Posilnenie nárokovateľného príspevku je významné aj z hľadiska ochrany inštitucionálnej nezávislosti.

Stanovisko
Ministerstvo kultúry uvádza, že v bode 3 doložky zlučiteľnosti by mal byť uvedený článok 106 ods. 2 Zmluvy o fungovaní Európskej únie a tiež Rozhodnutie Komisie (EÚ) 2025/2630                       zo 16. decembra 2025 o uplatňovaní článku 106 ods. 2 Zmluvy o fungovaní Európskej únie na štátnu pomoc vo forme náhrady za služby vo verejnom záujme udeľovanej niektorým podnikom povereným poskytovaním služieb všeobecného hospodárskeho záujmu a ktorým sa zrušuje rozhodnutie 2012/21/EÚ. V nadväznosti na uvedené by sa malo upraviť, resp. doplniť aj znenie bodov 4 a 5 doložky zlučiteľnosti.

Záver 
Ministerstvo kultúry odporúča vláde Slovenskej republiky vysloviť súhlas s predloženým poslaneckým návrhom zákona.

